หุ้นปิดเช้าลบ 0.48 จุด
SET ช่วงเช้าปิดที่ระดับ 695.18 จุด ลดลง 0.48 จุด(-0.07%)มูลค่าการซื้อขาย 5,641.88 ล้านบาท
19 ก.พ. 2553

SET ช่วงเช้าปิดที่ระดับ 695.18 จุด ลดลง 0.48 จุด(-0.07%)มูลค่าการซื้อขาย 5,641.88 ล้านบาท
นักวิเคราะห์ฯเผยตลาดหุ้นไทยเช้านี้ผันผวน แกว่งตัวทั้งแดนบวกและลบเล็กน้อย ขณะที่ตลาดภูมิภาคส่วนใหญ่ปรับตัวลง หลังมีสัญญาณทิศทางอัตราดอกเบี้ยทั่วโลกจะเป็นขาขึ้นหลังเฟดปรับขึ้นอัตราดอกเบี้ยมาตรฐาน 0.25% ส่วนตลาดบ้านเราคงให้น้ำหนักที่ปัจจัยการเมืองเป็นหลักในสัปดาห์นี้จนถึงสัปดาห์หน้า เพื่อรอผลตัดสินคดียึดทรัพย์ พ.ต.ท.ทักษิณ ชินวัตร อดีตนายกรัฐมนตรี วันที่ 26 ก.พ.นี้ ส่วนการชุมนุมของกลุ่มคนเสื้อแดงหน้าแบงก์กรุงเทพวันนี้ ต้องรอดูต่อไปจะมีอะไรหรือไม่ ช่วงบ่ายตลาดฯคงไม่ลงแรง-มีลุ้นบวกช่วงสั้น พร้อมให้กรอบแกว่ง 690-700 จุด
ตลาดหลักทรัพย์ปิดตลาดช่วงเช้าวันนี้ที่ระดับ 695.18 จุด ลดลง 0.482 จุด(-0.07%)มูลค่าการซื้อขาย 5,641.88 ล้านบาท
การซื้อขายหุ้นช่วงเช้าวันนี้ ดัชนีหุ้นไทยแกว่งตัวในแดนบวก-ลบ โดยแตะจุดสูงสุดของช่วงเช้าที่ 696.15 จุด และแตะจุดต่ำสุดของช่วงเช้าที่ระดับ 692.92 จุด
นางภรณี ทองเย็น ผู้ช่วยกรรมการผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยเช้านี้ผันผวน โดยมีการแกว่งตัวทั้งในแดนบวก และลบเล็กน้อย ขณะที่ตลาดหุ้นอื่นในภูมิภาคเอเชียเช้านี้ส่วนใหญ่จะปรับตัวลง หลังจากที่ได้มีสัญญาณชัดว่าจากนี้ไปทิศทางอัตราดอกเบี้ยของตลาดทั่วโลกจะเป็นขาขึ้น หลังจากที่ธนาคารกลางสหรัฐฯ(เฟด)ได้ประกาศขึ้นอัตราดอกเบี้ยมาตรฐาน 0.25% เป็น 0.75% 
ส่วนตลาดบ้านเราในสัปดาห์นี้จนถึงสัปดาห์หน้า คงจะให้น้ำหนักที่ปัจจัยการเมืองในประเทศเป็นหลัก ในกรณีของคดียึดทรัพย์ของ พ.ต.ท.ทักษิณ ชินวัตร อดีตนายกรัฐมนตรี วันที่ 26 ก.พ.นี้ ซึ่งต่างก็กำลังรอดูว่าจะมีเหตุการณ์อะไรเกิดขึ้นหรือไม่ หลังมีผลตัดสินคดีออกมาแล้ว ส่วนการชุมนุมของกลุ่มคนเสื้อแดงที่หน้าแบงก์กรุงเทพในวันนี้ ต้องรอดูต่อไปจะมีอะไรไหม
แนวโน้มการลงทุนในช่วงบ่ายนี้ นางภรณี กล่าวว่า ตลาดคงจะไม่ปรับตัวลงแรง และมีโอกาสที่จะบวกได้ในช่วงสั้น เพราะขณะนี้ตลาดฯกำลังรอผลการตัดสินใจวันที่ 26 ก.พ.นี้ พร้อมให้กรอบการแกว่งไว้ที่ 690-700 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่           CPF    มูลค่าการซื้อขาย 524.49 ล้านบาท ปิดที่  12.00 บาท ราคาไม่เปลี่ยนแปลง          BANPU  มูลค่าการซื้อขาย 446.70 ล้านบาท ปิดที่ 522.00 บาท ลดลง  10.00 บาท          PTTAR  มูลค่าการซื้อขาย 403.07 ล้านบาท ปิดที่  24.70 บาท เพิ่มขึ้น  0.40 บาท          PTT    มูลค่าการซื้อขาย 370.54 ล้านบาท ปิดที่ 220.00 บาท เพิ่มขึ้น  2.00 บาท           PTTEP  มูลค่าการซื้อขาย 339.71 ล้านบาท ปิดที่ 132.50 บาท เพิ่มขึ้น  0.50 บาท